**Robson Caetano da Silva** (s. 4. syyskuuta 1964 Rio de Janeiro) on aktiiviuransa päättänyt brasilialainen pikajuoksija ja kaksinkertainen olympiamitalisti.

Da Silva selviytyi toisiin alkueriin Helsingin 1983 MM-kisojen 100 metrin juoksussa. Hän voitti 200 metrin kilpailun maailmancupissa Canberrassa 1985. Ensimmäisen arvokisamitalinsa da Silva saavutti oltuaan kolmas 200 metrillä sisäratojen MM-kilpailuissa Indianapolissa 1987 ajalla 20,92. Ulkoratojen MM-kisoissa Roomassa samana vuonna hän sijoittui 200 metrillä neljänneksi ajalla 20,22 jääden pronssista neljän sadasosan päähän. 100 metrillä hän ei selviytynyt loppukilpailuun. Pan-Amerikan kisoissa Indianapolisissa hän sai hopeaa 200 metrillä. 

Da Silva saavutti Soulin olympialaisissa 1988 pronssia 200 metrillä Joe DeLoachin ja Carl Lewisin jälkeen ajalla 20,04. Lisäksi hän sijoittui viidenneksi 100 metrin kilpailussa. Vuonna 1989 da Silva voitti 200 metriä sekä maailmancupissa Barcelonassa että universiadeissa Duisburgissa  ja teki kauden parhaan ajan maailmassa, 19,96. Tokion MM-kilpailuissa 1991 hän sijoittui 200 metrillä neljänneksi samalla ajalla 20,49 pronssimitalisti Atlee Mahornin kanssa. Puolta lyhyemmällä matkalla hän sijoittui seitsemänneksi. Pan-Amerikan kisoissa Havannassa da Silva voitti kultaa sekä 100  että 200 metrillä.

Da Silva sijoittui Barcelonan olympialaisissa 1992 200 metrillä neljänneksi jäätyään mitalista 0,07 sekunnin päähän. Myöhemmin samana vuonna Havannassa hän voitti maailmancupissa kolmannen kerran peräkkäin 200 metrin kilpailun. Stuttgartin MM-kilpailuissa 1993 da Silva selviytyi puolen ratakierroksen kilpailussa välieriin. Göteborgin MM-kisoissa 1995 hän sijoittui 200 metrillä jälleen kerran neljänneksi ajalla 20,21 jääden pronssista kolmen sadasosan päähän. Hän selvisi lisäksi 100 metrillä välieriin ja ankkuroi Brasilian pikaviestissä kuudenneksi .

Da Silva juoksi Atlantan olympialaisissa 1996 toisen osuuden Brasilian joukkueessa, joka saavutti pronssia 4 × 100 metrin viestissä ajalla 38,41. Seuraavana vuonna hän juoksi kolmannen osuuden Brasilian sijoittuessa kuudenneksi Ateenan MM-kisojen pikaviestissä. 

Da Silva juoksi 100 metrin ennätyksensä 10,00 Méxicossa heinäkuussa 1988 ja 200 metrin ennätyksensä 19,96 Brysselissä elokuussa 1989.

Lähteet
-------

* Robson da Silva Kansainvälinen yleisurheiluliitto.  (englanniksi)

### Viitteet

1. ↑  IAAF World Cup in athletics gbrathletics.com (englanniksi)
2. ↑  World Championships 1987 at Roma (ita) Men: 200 m Sports123 (englanniksi)
3. ↑  Pan American Games Men: 200 m Sports123 (englanniksi)
4. ↑  Olympic Games 1988 at Seoul (sko) Men: 200 m Sports123 (englanniksi)
5. ↑  Universiade Men: 200 m Sports123 (englanniksi)
6. ↑  200 metrin maailman kärki 1989 digilander.libero.it (englanniksi)
7. ↑   World Championships 1991 at Tokyo (jpn) Men: 200 m Sports123 (englanniksi)
8. ↑  Pan American Games Men: 100 m Sports123 (englanniksi)
9. ↑  Olympic Games 1992 at Barcelona (spa) Men: 200 m Sports123 (englanniksi)
10. ↑  World Championships 1995 at Göteborg (swe) Men: 200 m Sports123 (englanniksi)
11. ↑  World Championships 1995 at Göteborg (swe) Men: 4 x 100 m Relay Sports123 (englanniksi)
12. ↑  Olympic Games 1996 at Atlanta (usa) Men: 4 x 100 m Relay Sports123 (englanniksi)
13. ↑  World Championships 1997 at Athînai (gre) Men: 4 x 100 m Relay Sports123 (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |